text: Dobbeltspor kan få 400.000 lastbiler til at forsvinde
  16 februar 2016 kl. 17.25
  Ny rapport: God økonomi i at få dobbelte jernbanespor i hele Sønderjylland 
  
  Det vil være en særdeles god forretning at lave et dobbelt jernbanespor mellem Tinglev og Padborg.
  Det viser en helt ny undersøgelse, som Region Syddanmark har fået lavet. I dag er der et dobbelt jernbanespor hele vejen ned gennem Jylland og Tyskland, og i efteråret blev et dobbeltstykke mellem Vamdrup og Vojens taget i brug. Men de sidste 14 kilometer mellem Tinglev og Padborg mangler stadig, og det virker som en prop i en effektiv, europæisk jernbanedrift.
  Men nu viser en undersøgelse, at dobbeltspor det sidste stykke til grænsen vil kunne fjerne 400.000 lastbiler fra den sønderjyske motorvej hvert år. Det koster en investering på 500 mio. kr.
  Undersøgelsen  er bestilt af Region Syddanmark og udført af COWI for Region Syddanmark.
  - Jernbaneudvidelsen er central for dansk godstransport. Det siger Transportminister Hans Chr. Schmidt til TV SYD og han er meget interesseret i den nye undersøgelse.
   
   
  
   Der var dobbelte jernbanespor mellem Tinglev og Padborg fra 1908 til 1938. Derefter blev de fjernet, og siden har politikerne masser af gange talt om at genskabe strækningen. Indtil videre er intet sket.
  